
S K R A Ć E N I  Z A P I S N I K
od 21. listopada 2019. godine

sa 21. sjednice Općinskog vijeća Općine Novo Virje održane u zgradi Općine Novo Virje, Trg Vladimira Jagarinca 5 (Spomen dom Vladimiru Jagarincu).
Sjednica je sazvana sazivom KLASA: 023-01/19-01/01, URBROJ: 2137/22-19-6, od 16. listopada 2019. godine.

PREDSJEDNICA: Utvrđujem da današnjoj sjednici Općinskog vijeća Općine Novo
Virje prisustvuje većina članova Općinskog vijeća i to:


PRISUTNI:

1.  Katarina Kozarić-Šabarić, predsjednica Općinskog vijeća,
2.  Pero Čorba, potpredsjednik Općinskoga vijeća,
3.  Vjekoslav Mesarov, član Općinskog vijeća,
4.  Nenad Lukić, član Općinskog vijeća,
5.  Dražen Đuroci, član Općinskog vijeća,
6.  Marina Bušić, članica Općinskog vijeća,
7.  Ivan Mesarov, član Općinskoga vijeća,
8.  Dario Ciganović, član Općinskoga vijeća.


OSTALI PRISUTNI:

1. Branko Mesarov, općinski načelnik Općine Novo Virje,
2. Miroslav Lukanec, pročelnik i zapisničar,
3. Željka Bosorić Baruškin, računovodstveni referent.


ODSUTNI:

1. Željko Šadek, član Općinskoga vijeća – opravdano,
2. Željkica Kapitanić, članica Općinskoga vijeća – opravdano,
3. Franjo Marčinko, član općinskoga vijeća – opravdano.


Sjednicu Općinskog vijeća Općine Novo Virje otvorila je predsjednica Općinskog vijeća Katarina Kozarić-Šabarić u 20,10 sati, pozdravila sve prisutne te im zaželila uspješan rad.

PREDSJEDNICA: Otvaram diskusiju po skraćenom zapisniku.

Budući da se nitko nije uključio u raspravu po skraćenom zapisniku, Općinsko vijeće
jednoglasno je sa 8 glasova ZA usvojilo zapisnik sa prethodne sjednice.

PREDSJEDNICA: Za današnju sjednicu predlažem sljedeći:


DNEVNI RED

1. Donošenje Polugodišnjeg izvještaja o izvršenju proračuna Općine Novo Virje za 2019. godinu,
2. Donošenje Odluke o izmjenama i dopunama Odluke o upravljanju grobljem na području Općine Novo Virje,
3. Donošenje Odluke o određivanju poslova prijevoza pokojnika koji se financiraju iz Proračuna Općine Novo Virje.
4. Donošenje Zaključka o usvajanju Polugodišnjeg izvješća o radu općinskog načelnika Općine Novo Virje za 2019. godinu za razdoblje od 1. siječnja do 30. lipnja 2019. godine,
5. Donošenje Odluke o dodjeli božićnice umirovljenicima i osobama u stanju socijalno – materijalne potrebe s prebivalištem na području Općine Novo Virje u 2019. godini, 
6. Donošenje Odluke o dodjeli na privremeno korištenje prostora u vlasništvu Općine Novo Virje,
7. Donošenje Odluke o davanju prethodne suglasnosti na Obavijest o poništenju postupka jednostavne nabave za asfaltiranje Ulice Medvedička – dio odvojka Ptičak (Hatadi), Ulice Crnec – odvojak Šostarec, Ulice Medvedička – dio odvojka Ločica (Đuroci) i Ulice Trepčanska - dio odvojka Kovačević,
8. Donošenje Odluke o početku postupka jednostavne nabave za asfaltiranje Ulice Medvedička – dio odvojka Ptičak (Hatadi), Ulice Crnec – odvojak Šostarec, Ulice Medvedička – dio odvojka Ločica (Đuroci) i Ulice Trepčanska - dio odvojka Kovačević,
9. Razmatranje prijedloga Županijske Uprave za ceste Križevci vezano za sufinanciranje obnove kolnika novim asfaltom na dionici ŽC 2185 – od ŽC 2184 – Novo Virje – Ferdinandovac – Kloštar Podravski (D2) u duljini 1400 metara,
10. Razmatranje zamolbe Udruge podravskih studenata iz Zagreba,
11. [bookmark: _Hlk4660817]Razno.


Dnevni red je usvojen sa 8 glasova ZA.

Točka 1.

PREDSJEDNICA: Prelazimo na prvu točku, a to je donošenje Polugodišnjeg izvještaja o izvršenju proračuna Općine Novo Virje za 2019. godinu.
Načelnik kao predlagatelj dobiva riječ.

OPĆINSKI NAČELNIK: Izvršenje proračuna, u koloni pet je 2.074.000,00 kuna na prihodovnoj strani ili 42%, a rashodovna strana je 1.123.000,00 kuna ili 36,36%. Prihod od poreza na dohodak je prošle godine u tom razdoblju bio 1.131.000,00 kunu, a ove godine 1.290.000,00 kuna. To je zbog povećanja plaća zaposlenicima, tada je i njihov porez veći. Stavka od imovine je 528.000,00 kuna (renta) prošle godine i 496.000,00 ove godine. S tim da je 7., 8., i 9. mjesec još pao, sad smo već na 100.000,00 kuna manje nego lani u devet mjeseci. Rashodovna strana, imate usporedbu prošle i ove godine. Isto tako imate i tekstualno obrazloženje, ako Vam nešto nije jasno možete pitati.

PREDSJEDNICA: Zahvaljujem. Otvaram raspravu. Ima tko da se javlja, ako nema zaključujem raspravu. 
Budući da se više nitko nije javio Općinsko vijeće Općine Novo Virje jednoglasno je sa 8 glasova ZA donijelo

POLUGODIŠNJI IZVJEŠTAJ
o izvršenju proračuna Općine Novo Virje za 2019. godinu

Točka 2.

PREDSJEDNICA: Prelazimo na drugu točku, a to je donošenje Odluke o izmjenama i dopunama odluke o upravljanju grobljem na području Općine Novo Virje.
Načelnik kao predlagatelj dobiva riječ.

OPĆINSKI NAČELNIK: Točka broj dva i tri su povezane, molim pročelnika za obrazloženje Odluke. 

MIROSLAV LUKANEC: Ova odluka najviše je vezana za poslove oko ukopa na groblju. Postoji nekoliko naknada koje su predložene ovom odlukom, prva je ona koja se naplaćuje radi korištenja grobnog mjesta na neodređeno vrijeme, i to u iznosima od 200,00, 400,00 i 600,00 kuna ovisno o tome da li se radi o jednostrukom, dvostrukom ili trostrukom grobnom mjestu. Druga vrsta naknade je godišnja grobna naknada koja se plaća 50,00 kn godišnje. Korištenje mrtvačnice je 200,00 kuna. Postoji i naknada za izdavanje suglasnosti od 100,00 kuna za izgradnju ili rekonstrukciju spomenika te naknada koju kamenoklesar - izvođač radova koji rekonstruira ili izgrađuje spomenik plaća 100,00, 200,00 ili 400,00 kuna ovisno o tome kakvi se radovi vrše. Vezano za poslove ukopa, to smo dogovarali sa pogrebnikom Suhan. Imam cjenik kakve su cijene bile prije i koje su sad predložene. Do sad je iskop/ukop bio 625,00 kn sa PDV-om, ukop pokojnika u grobnicu 312,50 kuna sa PDV - om dok je skidanje i postavljanje pogrebne ploče i nošenje križa i raspela bila  obveza naručitelja. Po ovom prijedlogu odluke iskop i ukop u zemljani grob sa odvozom/dovozom viška/manjka zemlje u zemljani grob/okvir (uključivo i iznošenje vijenaca, postavljanje istih na grob i uređenje groba) iznosi 680,00 kuna + PDV, skidanje i postavljanje pogrebne ploče (može i korisnik sam bez naknade) iznosi 200,00 kuna + PDV (u slučaju debljine ploče do pet centimetara), odnosno 300,00 kuna + PDV (u slučaju debljine ploče iznad pet centimetara), ukop u grobnicu (otvaranje grobnice, dezinfekcija, zatvaranje i kitanje) uključivo i iznošenje vijenaca i postavljanje istih na grob iznosi 400,00 kuna + PDV. Iznošenje pokojnika, odvoz do groba, spuštanje u grob (može i korisnik  sam bez naknade) iznosi 400,00 kuna + PDV. 
Čišćenje mrtvačnice prije je radio Suhan. Kada je netko umro mrtvačnica se trebala očistiti prije i poslije. Po ovom prijedlogu odluke to bi radio komunalni radnik. Dakle najveće su promjene oko cijena ukopa gdje su one nešto više nego do sada.

PREDSJEDNICA: Otvaram raspravu. Ima li pitanja?
DRAŽEN ĐUROCI: Meni nije jasno, u članku 19. b stoji da  svako grobno mjesto mora imati zasebnu nadgrobnu ploču. Da li se to odnosi na grobno mjesto gdje su zakopane dvije osobe pa je jedna nadgrobna ploča ili ima svatko posebno?

MIROSLAV LUKANEC: Ako ima dvostruko grobno mjesto gdje mogu biti četiri ukopa onda trebaju biti dvije ploče, dok je jednostruko grobno mjesto, odnosno dva ukopa može jedna ploča. 

PREDSJEDNICA: To što on pita ako su dva grobna mjesta ne smije biti jedna zajednička ploča?

MIROSLAV LUKANEC: To je zbog ukopa samo, razgovarali smo sa pogrebnikom, lakše je ukapati pokojnika.

IVAN MESAROV: Trebaju dvije, može biti jedna, kako sad rade da su dvije ploče i po sredini jedna koja pokriva.

PREDSJEDNICA: Ima još pitanja?

OPĆINSKI NAČELNIK: Prije smo imali odluku o koncesiji za prijevoz pokojnika, uz  nju je bio vezan i ukop, no međutim prijevoz pokojnika je postao tržišna djelatnost, te sada naša odluka više nije vezana za koncesiju. Zbog toga moramo imati ovako da bismo mogli vršiti ukope. 

PREDSJEDNICA: Dakle ova odluka je važeća da bilo tko dođe, da i nije Suhan, da je bilo tko drugi. 

MIROSLAV LUKANEC: Ne, govorimo o koncesiji za prijevoz. Svatko može dovesti pokojnika, a kad se vrši ukop to radi pogrebnik Suhan. 

PREDSJEDNICA: Zahvaljujem. Ima ima još tko da se javlja, ako nema zaključujem raspravu. 
Budući da se više nitko nije javio Općinsko vijeće Općine Novo Virje jednoglasno je sa 8 glasova ZA donijelo

ODLUKU
o izmjenama i dopunama Odluke o upravljanju grobljem na području Općine Novo Virje

Točka 3.

PREDSJEDNICA: Prelazimo na treću točku, a to je donošenje Odluke o određivanju poslova prijevoza pokojnika koji se financiraju iz Proračuna Općine Novo Virje.
Molim pročelnika za obrazloženje.
.

MIROSLAV LUKANEC: Odnosi se na ovo što smo sad govorili, prijevoz pokojnika može vršiti bilo tko, ali troškovi preuzimanja i prijevoza umrle osobe ili posmrtnih ostataka, za osobu za koju nije moguće utvrditi uzrok smrti bez obdukcije i to od mjesta smrti do nadležne patologije ili sudske medicine financira se iz proračuna općine. Recimo zna se dogoditi nekakva nasilna smrt ili tako nešto za što je potrebna obdukcija. Preuzimanje i prijevoz od mjesta gdje se to dogodilo do obdukcije financira se iz općinskog proračuna. Tu je bitno da je umrla osoba na području općine. Prema Odluci za te poslove raspisati će se natječaj i sklopiti ugovor o povjeravanju tih poslova na vrijeme od četiri godine.

OPĆINSKI NAČELNIK: Ja bih htio objasniti koje su to situacije, imali smo jednu takvu. Netko se utopio, doplutao do našeg područja i zastao na našoj obali, našli su ga i mi smo ga morali odvesti o našem trošku. Znači što je policija, sudska medicina naredila to je pogrebno poduzeće napravilo. Dakle ključno je da se ta stvar dogodi na području naše Općine.

PREDSJEDNICA: Zahvaljujem. Ima ima tko da se javlja, ako nema zaključujem raspravu.
Budući da se više nitko nije javio Općinsko vijeće Općine Novo Virje jednoglasno je sa 8 glasova ZA donijelo

ODLUKU
o određivanju poslova prijevoza pokojnika koji se financiraju iz Proračuna Općine Novo Virje

 Točka 4.

PREDSJEDNICA: Prelazimo na četvrtu točku, a to je donošenje Zaključka o usvajanju Polugodišnjeg izvješća o radu općinskog načelnika Općine Novo Virje za 2019. godinu za razdoblje od 1. siječnja do 30. lipnja 2019. godine.
Načelnik kao predlagatelj dobiva riječ.

OPĆINSKI NAČELNIK: Izvještaj je detaljno napisan. Jasno sa aktivnostima, iznosima i poslovima.
PREDSJEDNICA: Zahvaljujem, otvaram raspravu. Ima netko nešto za nadodati? 

PERO ČORBA: Ne mogu prihvatiti izvještaj, neke stvari nisu dan danas završene bez obzira na mojih nekoliko inzistiranja na vijeću. Vezano za ogradu na dječjem igralištu u Crncu, inzistirao sam da se u posao krene odmah početkom godine, da se ugovore majstori koji bi to izvršili. Svi se sjećamo da je načelnik rekao da rješava to, da će biti riješeno pod praznicima, međutim prošli su školski praznici. No sad je situacija da to nije završeno. Ide pomalo, ali ne onako kako je načelnik rekao da će to biti napravljeno. Kao što sam i govorio da nitko kod kuće ne sjedi skrštenih ruku, da se svi posla primaju od početka godine. To je jedna stvar, neću ići u neke osobne pojedinosti. Žao mi je da je do toga došlo, ali doći ćemo do još jedne točke gdje stvari nisu napravljene onako kako bi trebale biti. I to smo dogovorili u proračunu prošle godine, sad vidim i razočaranje drugih ljudi po tim pitanjima. 

PREDSJEDNICA: Zahvaljujem, ima li gospodin načelnik nešto za reći? 

OPĆINSKI NAČELNIK: Projekt u Crncu će biti gotov. 

PERO ČORBA: Nije onako kako smo se dogovarali, opet je išlo kontra. U pitanju su djeca, ne mi osobno. 

PREDSJEDNICA:  U redu, ima li itko još nešto? Osobno neću podržati ovaj izvještaj. Mislim da ima tu lijepih stvari koje su odrađene, ali mislim da 50.000,00 kuna koliko košta općinu šest mjeseci načelnikova rada, da je za to moglo biti toga puno više. 

PREDSJEDNICA: Zahvaljujem. Ima ima još tko da se javlja, ako nema zaključujem raspravu. 
Budući da se više nitko nije javio Općinsko vijeće Općine Novo Virje sa 2 glasa ZA, 3 glasa SUZDRŽAN i 3 glasa PROTIV nije donijelo

ZAKLJUČAK
o usvajanju Polugodišnjeg izvješća o radu općinskog načelnika Općine Novo Virje za 2019. godinu za razdoblje od 1. sijećnja do 30. lipnja 2019. godine

Točka 5.

PREDSJEDNICA: Prelazimo na petu točku, a to je donošenje Odluke o dodjeli božićnice umirovljenicima i osobama u stanju socijalno – materijalne potrebe s prebivalištem na području Općine Novo Virje u 2019. godini.
Načelnik kao predlagatelj dobiva riječ.

OPĆINSKI NAČELNIK: U Odluci piše da se predlaže pomoć umirovljenicima na području Općine Novo Virje čija mirovina zajedno sa svim dodacima ne prelazi 1.000,00 kuna mjesečno i drugi dio, osobe u stanju socijalno-materijalne potrebe s prebivalištem na području Općine Novo Virje i koje su starije od 65 godina.

PREDSJEDNICA: S obzirom da tu piše da je to za ljude koji stvarno imaju mirovinu ispod 1.000,00 kuna ili su u socijalno-materijalnoj potrebi da onda tim ljudima ne isplaćujemo zato jer nisu uplatili nešto Općini, ne znam koliko to ima smisla. Htjela bi čuti vaše mišljenje o tome jer ljudi stvarno imaju minimalna primanja, nećemo davati božićnice onima koji imaju veće mirovine. 

IVAN MESAROV: Oni koji imaju male mirovine ti većinom plaćaju, problem su oni koji glume.

MARINA BUŠIĆ: Koliko je tih koji ne plate?

MIROSLAV LUKANEC: Šaljemo uplatnice, opomene, te izdajemo rješenja o ovrsi za one koji ne plaćaju.

PERO ČORBA: Ako smo jednaki prema svima onda smo jednaki prema svima. Darove za djecu dijelimo bez kontrole da li je tko nešto platio ili nije. Nemojmo biti bešćutni prema jednoj kategoriji stanovništva a vrlo obzirni prema drugoj. Imam majku invalida u krevetu, mislim da je prvo i prvo moj red da brinem o njoj, idemo onda složiti da imamo isti odnos
 prema svima. Od djece do onih koji nemaju nikoga. Oni koji nemaju nikoga to znamo da imamo programe kojima se pomaže na neki način. Svatko ima svoju djecu, svoje roditelje koji se prvenstveno brinu o njima. Malo je onih koji nemaju baš nigdje nikoga. A priviknuli smo ljude koji nemaju nikoga na to da mogu dobiti od svakoga i sve. Slažem se, dajmo tim ljudima, ali dajmo im na način kako dajemo i djeci bez ograničenja, ili imamo ograničenje za sve ili za nikoga. Moj je prijedlog ili idemo i jednima i drugima s istim cenzusom ili moraju svi primijeniti taj cenzus, nitko ne može biti dužan. 

OPĆINSKI NAČELNIK: Dakle, zašto je taj iznos 1.000,00 kuna. Zbog toga što ljudi koji su dobili mirovine prije 1999. godine nisu usklađivani s prosjekom mirovina. Zbog toga je ta kategorija socijalno ugrožena. Zbog takve odluke mirovinskog zavoda. I zbog toga je tih tisuću kuna granica. Za ljude koji su stariji od 65 godina, a koji nemaju primanja je jasno, ta kategorija je socijalno ugrožena. Ovakvu sličnu odluku imaju Općine Gola i Ferdinandovac, Novigrad Podravski. Prvi put donosimo takvu odluku, moramo krenuti s tim cenzusom, tim iznosom i tim ograničenjima. 

PREDSJEDNICA:  Zahvaljujem, samo da napomenem nije bila rasprava o tom cenzusu nego o članku 4., ja sam samo pitala za mišljenje da li ima smisla da stvarno idemo na one najosjetljivije, hoćemo dati onima koji stvarno imaju minimum minimuma, da li ima potrebe za taj članak 4. jer se to daje stvarno onima ljudima koji imaju najmanje. O tome smo mi raspravljali. 

OPĆINSKI NAČELNIK: Kako ćemo dati nešto tim ljudima, a oni su dužni.

PREDSJEDNICA:  Kako je rekao Pero Čorba, kako dajemo djeci darove bez provjeravanja dužnika tako i  njima. Gledati na isti način. Ja nisam inzistirala ni na čemu. Tražila sam samo mišljenje. 

OPĆINSKI NAČELNIK: Dječji darovi su materijalni poklon. 

PERO ČORBA: Materijalni poklon ako se daje nekome za dijete?

OPĆINSKI NAČELNIK: Ne, dječji darovi za Božić.

PERO ČORBA: A umirovljenicima koji su u lošem materijalnom stanju to nije dar.

OPĆINSKI NAČELNIK: Sve odluke koje donosi Općina i daje građanima, ne mogu nešto dobiti ako su dužni. Ne vidim razloga zašto se s ovom odlukom ne bi slagali. Radi se o odgovorom upravljanju sredstvima Općine. 
 
VJEKOSLAV MESAROV: Ja se slažem s tim člankom.

PERO ČORBA: Ako si dužan državi, Općini, bilo kome, nema bilo čega dok nisi podmirio. I s time se svi slažemo. 

VJEKOSLAV MESAROV: Što se tiče djece, to je drugo, djeca su djeca. 

DARIO CIGANOVIĆ: Djeca po meni nisu kriva ništa, nećemo zakinuti djecu.

PREDSJEDNICA:  U redu, zaključili smo da ostajemo kod odluke ovakve kakva jest. 

PREDSJEDNICA: Zahvaljujem. Ima ima još tko da se javlja, ako nema zaključujem raspravu. 
Budući da se više nitko nije javio Općinsko vijeće Općine Novo Virje jednoglasno je sa 8 glasova ZA donijelo

ODLUKU
o dodjeli božićnice umirovljenicima i osobama u stanju socijalno – materijalne potrebe s prebivalištem na području Općine Novo Virje u 2019. godini

Točka 6.

PREDSJEDNICA: Prelazimo na šestu točku, a to je donošenje Odluke o dodjeli na privremeno korištenje prostora u vlasništvu Općine Novo Virje. Ovu odluku sam ja htjela da se donese. Međutim dok sam sa Miroslavom probala dogovoriti neke stvari, imali smo situaciju u kojoj to načelniku nije odgovaralo tako da sam ja odustala od predlaganja ove odluke. Načelnik je odlučio da je on predloži. Pošto je načelnik predlagatelj, ja mu prepuštam riječ. 

OPĆINSKI NAČELNIK: Naša dosadašnja odluka bila je vezana za korištenje prostora društvenog doma. U tu odluku je sad uključena i prostorija općinske vijećnice. I još je dodatno razrađeno tko dobiva prostore za punu cijenu, tko za cijene režija te tko besplatno. I još jedna stvar je važna, a to je Zakon o financiranju političkih stranaka gdje Općina političkim strankama ne može dati prostorije besplatno jer se to smatra donacijom koja nije evidentirana. Znači, političke stranke se financiraju na temelju godišnjih dotacija iz proračuna po vijećniku. Sat vremena korištenja za političke stranke bio bi 20,00 kuna.

PERO ČORBA: Interesira me koliko Općina ima do sada evidentiranih takvih davanja prostora vijećnice političkim strankama u proteklih 12 godina?

OPĆINSKI NAČELNIK: Nema, jer nismo imali takvu odluku.

PERO ČORBA: Zašto se to do sad nije predlagalo? 

OPĆINSKI NAČELNIK: Zato što je predsjednica vijeća sad inzistirala i molila da se donese takva odluka. Miroslav ju je sastavio na način da je ona zakonski prihvatljiva. 

PERO ČORBA: Mi smo se tu proteklih godina nalazili stotinu puta i to se sad ide naplaćivati, a oni koji se do sad tu nisu sastajali vjerojatno se neće ni dalje. Ljudi su zajedničkim snagama gradili to mjesto, a mi ćemo tim istim to sad naplaćivati. Meni sad to ispada kao da će se oporezivati vlastite građane ako se dogovore da se nađu tu negdje. Ako se nađu negdje u vatrogasnom domu, ne u vijećnici, a ti dobro znaš da nije svejedno da se nađe dvadeset ljudi tu u vijećnici, da se ta vijećnica preko zime ipak grije, da se nije isto naći u nekom vatrogasnom domu gdje će se morati uključivati grijanje, da ne objašnjavam detalje, jako je to tebi dobro poznato. „Čemu skakati svojim ljudima u želudac?“ To me samo zanima, bez obzira na politička obilježja, političke komunikacije. Da li je to nama potrebno? Da  li mi živimo za sebe ili ovo mjesto, Općinu? Ili imamo nekakve osobne interese? 

OPĆINSKI NAČELNIK: Ponavljam, političke stranke su tu stavljene vezano za Zakon o financiranju političkih stranaka, isto tako je i u Zakonu o izborima. Dok su morali svi koji su se kandidirali imati otvoren svoj račun, na tom računu ako si koristio prostorije Općine, morao si iskazati trošak najma prostorije. Ponavljam, što se mene tiče, da nema tih uputa iz zakona ja bi i dalje bio za to da se daje besplatno. Uz ove uvjete koji su propisani, evidencija da se zna tko je kad dobio i dalje bi bilo besplatno. Ja kao predlagatelj ću zabilježiti da smo to predložili, a vi Pero Čorba ako nećete tako nećete izglasati, dobro. Ali napominjem  da bi bilo dobro da se ta stavka ostavi zbog potrebe da poštujemo taj zakon. 

PERO ČORBA: U potpunosti se slažem s tobom načelniče, znači čim mi završimo ovaj sastanak, vijeće je završilo 21.00 svi su se razišli, ostali su tu ljudi HSS-a i SDP-a. Znači  jedan sat se nakon toga još druže tu, treba se ispisati vrijeme, da je ostalo druženje dvije političke stranke i treba im naplatiti taj ostanak tu u Općini. Jer po meni nigdje ne stoji da se mi svi moramo družiti tu i održavati sastanke. Mi sad u ove tri godine ako smo održali nekoliko sastanka, nismo ih do sad, ne moramo ih ni dalje, znamo da ste ih Vi održavali. Ako je već po tome načelniče onda budi toliko korektan i vodi zapisnike i ti i djelatnici Općine i nemoj vršiti pritisak na djelatnika Općine da mora postupati prema tvojem osobnom mišljenju  i prema tvojemu osobnome stavu. Jer ti si tu samo načelnik. A mi znamo da nije bilo jedan jedini puta, nego je bilo 10-ak puta da ste Vi ostali i nakon vijeća i da ste imali i prije vijeća itd., i nitko se na to nije bunio, pa to su naše zajedničke prostorije, to je naša Općina. To je nekad pokrenuo Stanko Tišljar, nekolicina nas još uz to, zalagali smo se 90-ih godina što smo došli do toga, a da ćemo sad svojim vlastitim ljudima, svojim građanima to naplaćivati, mislim da je bolesno. Došlo to od države ili bilo koga drugoga. 

OPĆINSKI NAČELNIK: Jeste li Vi gospodine Čorba pročitali prijedlog odluke?

PERO ČORBA:  Ja sam ti sad rekao svoje mišljenje. 

OPĆINSKI NAČELNIK: Jeste li Vi gospodine Čorba pročitali odluku?

PERO ČORBA: Jesam i ne slažem se njome i ako se ta odluka primjenjuje, neka se primjenjuje na sve. I neka se večeras piše da je Općinsko vijeće završilo u 21.00 sati, a oni koji su ostali dalje određenih političkih opcija koristili su vijećnicu za svoje političke interese.

OPĆINSKI NAČELNIK: Gospodine Čorba molim Vas da si pročitate članak 6.

PERO ČORBA: Ja znam čitati, ne moraš čitati. Upućuješ na neke zakone, a nisi ih poštivao. 

OPĆINSKI NAČELNIK: Gospodine Čorba onda ću Vam pročitati.

PERO ČORBA: Ne moraš. 

IVAN MESAROV: Mi tu ne rješavamo političke stvari.

PREDSJEDNICA: Upravo ste demantirali članak 6., znači da ne rješavate stvari iz djelokruga općine.

PREDSJEDNICA: Zahvaljujem. Ima ima još tko da se javlja, ako nema zaključujem raspravu. 
Budući da se više nitko nije javio Općinsko vijeće Općine Novo Virje sa 2 glasa ZA i 6 glasova PROTIV nije donijelo

ODLUKU
o dodjeli na privremeno korištenje prostora u vlasništvu Općine Novo Virje

Točka 7.

PREDSJEDNICA: Prelazimo na sedmu točku, a to je donošenje Odluke o davanju prethodne suglasnosti na Obavijest o poništenju postupka jednostavne nabave za asfaltiranje Ulice Medvedička – dio odvojka Ptičak (Hatadi), Ulice Crnec – odvojak Šostarec, Ulice Medvedička – dio odvojka Ločica (Đuroci) i Ulice Trepčanska - dio odvojka Kovačević,
Načelnik kao predlagatelj dobiva riječ.

OPĆINSKI NAČELNIK: Molim pročelnika da pojasni ovu točku dnevnog reda. 

MIROSLAV LUKANEC: Imali smo odluku o početku postupka koja je donesena na vijeću, izrađene troškovnike s cijenama, nakon toga smo izradili dokumentaciju za nabavu. Povjerenstvo je bilo u sastavu Lukanec Miroslav, Dario Ciganović i Željka Bosorić Baruškin. 5. rujna je objavljen poziv za dostavu ponuda. U roku koji je trajao dva tjedna nažalost nije pristigla niti jedna ponuda. Pošto nije bilo ponuda trebamo poništiti taj postupak. 

PREDSJEDNICA: Zahvaljujem otvaram raspravu. Ima tko da se javlja? 

PERO ČORBA: Samo me zanima kad je završila ta dokumentacija za ceste?

OPĆINSKI NAČELNIK: Bio je treći mjesec.

PERO ČORBA: Ja pitam, načelniče nemoj se ljutiti, nisi se do sad javljao, „propustio si vrući krumpir pročelniku.“ Neka sad on kaže pošto je upoznat sa svime.

MIROSLAV LUKANEC: Nabava za to je bila u proljeće, bili su troškovnici napravljeni, pa je naknadno rađen i troškovnik za Trepčansku (Bezjak).

PERO ČORBA: Pitam zašto, jer ta je promjena došla dosta kasno, a ovo je bilo puno prije gotovo, zbog čega nije napravljena nabava, a troškovnici su već bili spremni za to. Primjer kako je sad načelnik rekao da su troškovnici bili napravljeni u trećem mjesecu, zašto nabava nije bila napravljena u četvrtom mjesecu. Mi znamo za tu situaciju koja došla naknadno i mi smo urigirali da se i ta ulica uvrsti u to, a zbog čega do onda to nije riješeno. Isto kao i za ovo igralište u Crncu, dok sam to spominjao na vijećima, da ni jedan majstor ne sjedi kod kuće, nego si priprema posao za cijelu godinu, ti si rekao da će biti sve u redu, da će to biti riješeno u toku školskih praznika, dok djeca neće moći stradati, dok se nikome neće ništa dogoditi. Svjesni smo toga da se to sad rješava i da još nije završeno, isto tako je i sa tim asfaltiranjem, nemojmo prebacivati sada odgovornost na djelatnike Općine, ja vjerujem da su oni svoje napravili, samo je netko malo drijemao u cijelom ovom vremenu i nije krenuo na vrijeme sa svojim poslom, a zna se tko je ta osoba, tko je trebao to napraviti. Upozoravao sam na predzadnjem vijeću u četvrtom ili trećem mjesecu, rekao sam da majstori ne sjede badava i da ih treba dogovoriti. Nisam ni onda mislio da bi se to moglo odraziti i na asfaltiranje. Ali sad se je to dogodilo i na asfaltiranju, jer svi oni koji asfaltiraju daju prioritet većim poslovima, a njima je sad došao u osmom mjesecu ovaj natječaj za 200, 300, 500 metara asfalta i jasno da se nitko nije javio jer oni imaju veće poslove i odužit će to za kasnije. To nam se nije trebalo dogoditi.

IVAN MESAROV: Ako mislimo jedni druge provocirati dokle ćemo stići. 

PREDSJEDNICA: Kolega Mesarov zbog čega je ovo provokacija?

IVAN MESAROV: Jedno te isto priča.

PREDSJEDNICA: Ali vezano uz temu. 

NENAD LUKIĆ: Ja ovo više neću slušati, doviđenja.

Nakon toga vijećnici Nenad Lukić i Ivan Mesarov napuštaju sjednicu Općinskoga vijeća, zajedno sa općinskim načelnikom Brankom Mesarov. Budući je na sjednici nazočno šest vijećnika i postoji kvorum vijeće može dalje nastaviti sa svojim radom.

PREDSJEDNICA: Zahvaljujem. Ima ima još tko da se javlja, ako nema zaključujem raspravu. 

Budući da se više nitko nije javio Općinsko vijeće Općine Novo Virje jednoglasno je sa 6 glasova ZA donijelo

ODLUKU
o davanju prethodne suglasnosti na Obavijest o poništenju postupka jednostavne nabave za asfaltiranje Ulice Medvedička – dio odvojka Ptičak (Hatadi), Ulice Crnec – odvojak Šostarec, Ulice Medvedička – dio odvojka Ločica (Đuroci) i Ulice Trepčanska - dio odvojka Kovačević






Točka 8.

PREDSJEDNICA: Prelazimo na osmu točku, a to je donošenje Odluke o početku postupka jednostavne nabave za asfaltiranje Ulice Medvedička – dio odvojka Ptičak (Hatadi), Ulice Crnec – odvojak Šostarec, Ulice Medvedička – dio odvojka Ločica (Đuroci) i Ulice Trepčanska - dio odvojka Kovačević. Radi se o tome da se ponovno pokrene jednostavna nabava. Ima li potrebe da Miroslav išta razjašnjava? Dakle svi znamo i sve isto ostaje. Idemo raspisati pa kako će biti bit će. 

Budući da se nitko nije javio Općinsko vijeće Općine Novo Virje jednoglasno je bez rasprave sa 6 glasova ZA donijelo
ODLUKU
o početku postupka jednostavne nabave za asfaltiranje Ulice Medvedička – dio odvojka Ptičak (Hatadi), Ulice Crnec – odvojak Šostarec, Ulice Medvedička – dio odvojka Ločica (Đuroci) i Ulice Trepčanska - dio odvojka Kovačević

Točka 9.

PREDSJEDNICA: Prelazimo na devetu točku, a to je razmatranje prijedloga Županijske Uprave za ceste Križevci vezano za sufinanciranje obnove kolnika novim asfaltom na dionici ŽC 2185 – od ŽC 2184 – Novo Virje – Ferdinandovac – Kloštar Podravski (D2) u duljini 1400 metara.
S obzirom da nam nema načelnika možeš li nam ti reći, Miroslave?

MIROSLAV LUKANEC: Prijedlog je došao od Županijske uprave za ceste, traže od nas očitovanje, oni bi asfaltirali 1400 m glavne županijske ceste, ne znam u kojem dijelu, pretpostavljam zadnje su stali tamo kod Ciganović Stjepana.

PREDSJEDNICA: Oni sad traže od nas da da damo svoj dio ili?

MIROSLAV LUKANEC: Općina bi dala 140.000,00 kn kao sufinanciranje.

PREDSJEDNICA: Meni nije jasno sad da li se moramo mi očitovati ili načelnik?

MIROSLAV LUKANEC: Upućeno je prema načelniku, ali vijeće to treba izglasati u proračunu.

PERO ČORBA: Naš dio je koliko?

PREDSJEDNICA: 140.000,00 kn po njihovom.

Nakon daljnje kratke rasprave Općinsko vijeće jednoglasno je sa šest glasova ZA donijelo zaključak da se općinski načelnik očituje prema Županijskoj upravi za ceste Križevci na način da je Općina Novo Virje voljna u svojem proračunu za 2020. godinu planirati iznos od 140.000,00 kuna, a vezano za sufinanciranje asfaltiranja za dionicu ŽC 2185 – od 2184 – Novo Virje – Ferdinandovac – Kl. Podravski (D2) u dužini od 1400 metara.


[bookmark: _GoBack]Točka 10.

PREDSJEDNICA: U materijalima ste primili zamolbu Udruge podravskih studenata iz Zagreba

PERO ČORBA: Ja mislim da imamo puno važnijih stvari od toga.

Nakon kratke rasprave Općinsko vijeće donijelo je odluku da se ne odobravaju nikakva sredstva prema toj zamolbi.

Točka 11.

PREDSJEDNICA: Imam jednu stvar pod točkom razno, a vezana je za vrtić. Pauli Živko izlazi godinu dana kako je radila u vrtiću preko Zavoda za zapošljavanje, sad u jedanaestom mjesecu. Sada će nedostajati pola radnog vremena odgajateljice u vrtiću. Zamolila sam da se izračuna koji bi to bio trošak za općinu. Dakle, Paula bi pristala na to kad bismo mi htjeli da radi pola radnog vremena, to smo razgovarali s njom, do kraja ove pedagoške godine. S obzirom da sada stvarno imamo popunjen vrtić, financirao bi se ugovor na određeno do 31.08. 2020. godine. To bi sve skupa koštalo 40.000,00 kn, s tim da mi imamo u proračunu 20.000,00 predviđenih za pedagoga, kojega nikako ne možemo naći. Proizlazi da bi trebalo još 20.000,00 iz proračuna za drugu godinu. Mene zanima da li se vi slažete sa time? 
 
PERO ČORBA: Bitno nam je mlade tu zadržati.

Općinsko vijeće složilo se sa iznesenim prijedlogom predsjednice.

PREDSJEDNICA: Raspravit ćemo o tome na idućem upravnom vijeću, ja sam za to da se ostavi. Ako neće biti potrebe nećemo je ostavljati, a ako će biti opet ovako popunjen vrtić trebalo bi je se ostaviti. 
 
Predsjednica Općinskog vijeća Općine Novo Virje, Katarina Kozarić-Šabarić završava sjednicu u 21,15 sati.

Dovršeno.
ZAPISNIČAR:
Miroslav Lukanec
PREDSJEDNICA

Katarina Kozarić-Šabarić




